'My kind is stukkend geskiet' | Netwerk24
Deur Jana Marx 22 Oktober 2019 11:57
Johan Reed saam met sy meisie, Candice Carlson. Carlson het hierdie foto laasnag op Facebook gelaai. Foto: Facebook/Candice Carlson
Die vermoorde Johan Reed (34) was 'n bekende in fiksheidskringe aan die Oos-Rand.
Karen, Reed se stiefma, sê die familie is verpletter ná Reed se moord.
Sy pa, Johan sr., moes hom gaan uitken.
"Johan (sr.) het 11 skote getel," sê Karen. "Ons is oortuig dis 'n huurmoord. Ons het stories gehoor dat hy 'n onderonsie by die jaarlikse Lusito Land-fees (in April vanjaar) met iemand gehad het. Iemand het blykbaar vir hom gesê: 'Ons kom vir jou'.
"Sy pa sê hulle het hom agt keer van voor af geskiet, toe aan die kant en in sy arm soos hy probeer keer het. Hulle het hom in die kop, in die wang, in die nek geskiet. Hulle moes die 9 mm-pistool op hom leeggemaak het," het sy ontsteld vertel.
Reed het 'n minderjarige seun wat by sy ma in Witbank woon.
Die polisie het 'n reusesoektog van stapel gestuur op soek na die verdagte.
Brig. Mathapelo Peters, provinsiale polisiewoordvoerder, het bevestig dat die oorledene in sy motor gesit het toe 'n onbekende persoon verskeie skote op hom afgevuur het. "Die verdagte het in 'n wit Volkswagen Golf GTI geklim en weggejaag," sê Peters.
Johan Reed se moordtoneel laasnag. Foto: Verskaf
Meer oor: Virgin Active-Gimnasium | Johan Reed | Alberton | Meyersdal | Misdaad | Doodgeskiet | Polisie-Ondersoek